## La Generalitat invertix 19 milions en una nova depuradora a Almoradí que permetrà reutilitzar l’aigua per a l’agricultura

*** Esta infraestructura serà la tercera en la zona i donarà servici a 41.400 habitants
* El titular de Medi Ambient assegura que es tracta “d’una inversió històrica en una instal·lació moderna i amb més capacitat de depuració d’aigua”
* El conseller i l’alcaldessa coincidixen en el fet que esta obra és imprescindible després de conéixer-se les noves normes d’explotació del transvasament Tajo-Segura “que suposen un castic per a la Comunitat Valenciana”**

La Generalitat ha invertit 19 milions d’euros en la construcció d’una nova depuradora a Almoradí que, a diferència de les altres dos existents, incorporarà el tractament terciari per a la reutilització de l’aigua i poder destinar-la a reg en l’agricultura.

Així ho ha destacat el conseller de Medi Ambient, Infraestructures i Territori, Vicente Martínez Mus, qui ha visitat, juntament amb el secretari autonòmic d’Infraestructures i Transport, Javier Sendra, i l’alcaldessa de la localitat, María Gómez, les obres de construcció de la depuradora, a on ha remarcat que “s’augmentarà la capacitat de tractament d’aigües residuals per al desenrotllament urbà i industrial de la zona”.

A més, el conseller ha explicat que esta infraestructura “millorarà la qualitat de les aigües tractades perquè complisquen els nivells exigits per la normativa europea per a la reutilització de l’aigua en agricultura”.

La nova depuradora donarà servici a 41.400 habitants i integrarà el cabal de la instal·lació del nucli urbà d’Almoradí i la del Saladar, la qual cosa augmentarà la capacitat de tractament d’estes dos plantes a 6.000 metres cúbics per dia (1,19 hectòmetres cúbics a l’any).

En esta línia, Martínez Mus ha assegurat que “estem davant una inversió històrica a Almoradí en una nova instal·lació moderna, amb tractament terciari i amb major capacitat de depuració d’aigua”. I, ha afegit, que “avancem en el compromís del Consell perquè la Comunitat Valenciana continue liderant la reutilització d’aigua a escala nacional, amb l’objectiu d’arribar a reutilitzar el 45 % de l’aigua al final d’esta legislatura”.

D’altra banda, l’alcaldessa d’Almoradí, María Gómez, ha assenyalat que la depuradora és “una necessitat imperiosa per al municipi, perquè hem de complir amb la depuració de les nostres aigües”. Tant el conseller com l’alcaldessa han coincidit que esta obra és imprescindible, després que s’hagen fet públiques les noves normes d’explotació del transvasament Tajo-Segura “que suposa un castic per a la Comunitat Valenciana”.

Les obres consistixen en la construcció d’una estació de bombament i conducció d’impulsió que transporte les aigües d’Almoradí a la nova planta de depuració. També es construirà una estació de bombament que impulse les aigües del Saladar a la nova estació depuradora. I, finalment, una conducció de retorn d’aigua depurada cap al punt d’abocament autoritzat.

La planta depuradora atendrà criteris d’integració paisatgística i, a més, s’evitaran molèsties per olors o sorolls, perquè estarà en edificis tancats convenientment desodorats i insonoritzats.

Fecha: 09/05/2025